Sovende baby angrepet av rev
Spebarnet ble alvorlig skadet av rovdyret som kom seg helt inn på soverommet i familiens hjem i Bromley sydøst for London onsdag ettermiddag. Moren løp til soverommet da hun hørte babyen skrike og et tungt dunk da gutten ble slengt i gulvet. Reven hadde klart å dra spebarnet ut av sengen. Hele babyhånden langt inne i kjeften på rovdyret da moren kom inn på rommet, skriver avisen The Daily Mail. Etter flere spark mot reven skal moren ha klart å få babyen løs, men da var allerede en av fingrene revet av.Plastikkirurger klarte i løpet av en tre timer lang og meget komplisert operasjon å sy på igjen fingeren. Gutten skal også ha fått sår i ansiktet, men skal nå komme seg fint, skriver avisen. Reven skal ha kommet seg inn i bolighuset via en åpen bakdør. Døren skal ha vært var ødelagt og skulle repareres av lokale myndigheter. Ifølge eksperter skal det bo om lag 10.000 rever nær mennesker i urbane områder i London. Det er ikke uvanlig å støte på rev når man er ute og går om kvelden i boligområder i millionbyen. Ofte kan man også høre rever hyle om natten.Borgermester i London Boris Johnson har engasjert seg i debatten rundt byrevene i den britiske hovedstaden. - Mine tanker er nå hos babygutten og hans familie. Heldigvis er denne type grusomme angrep sjeldne. Men vi må gjøre mer for å håndtere det voksende problemet med urbane rever, sier borgermesteren til avisen. - De kan virke søte og romantiske, men rever er skadedyr og et problem, særlig i våre byer, sier han.Politiet ble rutinemessig varslet av ansatte ved sykehuset St Thomas hvor det fire uker gamle spebarnet ble innlagt. - Sykehuset rapporterte at en babygutt var lagt inn etter å ha blitt angrepet av en rev, sier en talsmann for Metropolitan politiet ifølge Sky News. - Politiet ankom og fant en fire uker gammel baby med skader på hånden. Babyen ble lagt inn på sykehus etter at den ble angrepet hjemme i Bromley, opplyser politiet. I juni 2010 ble tvillingbabyer innlagt på sykehus etter å ha blitt angrepet av rev i sitt hjem i Hackney øst i London. De ni måneder gamle jentene ble angrepet av rev mens de sov på rommet sitt. Også den gang skal reven ha kommet seg inn via en bakdør i huset.
En rev kom seg inn bakdøren i London-hjemmet og angrep en fire uker gamle babygutt som lå og sov i sengen sin.